Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 608/11/8807	Michalovce, 16.2.2012
EEČ : 2-66-14-2012

U Z N E S E N I E

Trestná vec:	obvinený XXXXX 
Zločin:	zločin sexuálneho zneužívania podľa § 201 ods. 1 Tr. zákona

Rozhodol: 	prokurátor Okresnej prokuratúry Michalovce
Rozhodnutie:
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
v presne nezistenom čase presne nezisteného dňa v letných mesiacoch roku 2011 v izbe rodinného domu č. XXXXX v obci Kolibabovce, dobrovoľne po vzájomnej dohode vykonal súlož s mal. XXXXX, nar. XXXXX a to aj napriek tomu, že  mal  vedomosť o tom, že maloletá nedovŕšila 15. rok svojho  života
Právna veta:
lebo nie je tento skutok trestným činom a nie je dôvod na postúpenie veci
Odôvodnenie:
Vyšetrovateľ PZ, Okresného riaditeľstva PZ, Odbor kriminálnej polície Michalovce uznesením pod ČVS: ORP-533/OVK-MI-2011 zo dňa 06.07.2011 začal trestné stíhanie za zločin sexuálneho zneužívania podľa § 201 ods. 1 Tr. zákona.
	Uznesením tej istej spisovej značky zo dňa 30.09.2011 vzniesol obvinenie ml. XXXXX za zločin sexuálneho zneužívania podľa § 201 ods. 1 Tr. zákona.
	Trestnej činnosti sa mal dopustiť tak, ako je to uvedené vo výrokovej časti tohto uznesenia.
	Vyšetrovateľ PZ dňa 01.02.2012 predložil tunajšej prokuratúre vyšetrovací spis spoločne s návrhom na zastavenie trestného stíhania podľa § 215 ods. 1 písm. b) Tr. poriadku.
	Obv. ml. XXXXX k veci uviedol, že je pravda, že pozná maloletú a je pravda, že niekedy v letných mesiacoch mal s ňou pohlavný styk v izbe rodinného domu. Z oboch strán to bolo dobrovoľné. Pohlavný styk mal iba jedenkrát. Ona mu povedala, že má 16 rokov a on jej povedal, že má 17 rokov. O tom, že maloletá má len 14 rokov sa dozvedel na polícií v Michalovciach. Keby vedel, že má len 14 rokov, tak by s ňou pohlavný styk nevykonal. 
	K veci vypovedal sv. osoba mladšia ako 15 rokov XXXXX, ktorá k veci uviedla, že je pravdou, že mala s obvineným pohlavný styk, bolo to vo večerných hodinách u nich v dome č. XXXXX v obci Kolibabovce, v jej izbe. Ona to chcela a bolo to dobrovoľné. Takto to bolo len jedenkrát. Ona mu vtedy povedala, že má len 14 rokov a on jej povedal, že má 17 rokov. To, že má len 14 rokov mu oznámila po tom, čo spoločne mali pohlavný styk. 
	Sv. - pošk. XXXXX uviedol, že o celej veci sa dozvedel až po všetkom, dodatočne od svojej dcéry. Bližšie ku skutku sa vyjadriť nevedel. 
	Na naplnenie skutkovej podstaty zločinu sexuálneho zneužívania podľa § 201 ods. 1 Tr. zákona sa vyžaduje, aby páchateľ vykonal súlož s osobou mladšou ako 15 rokov. Z hľadiska subjektívnej stránky ide o úmyselný trestný čin a úmysel sa musí vzťahovať aj na to, že predmetom útoku musí byť osoba mladšia ako 15 rokov, pričom postačuje aj úmysel eventuálny. 
Z vykonaného vyšetrovania a z dôkazov zhromaždených vo vyšetrovacom spisu mám za to, že obvinený nenaplnil svojím konaním znaky skutkovej podstaty zločinu sexuálneho zneužívania podľa § 201 ods. 1 Tr. zák., čo vyplýva z výpovede obvineného a najmä maloletej XXXXX, ktorá jednoznačne uviedla, že obvinenému povedala, že má 14 rokov až po vykonaní pohlavného styku. 
Obvinený poprel, aby vedel, že XXXXX ešte nemá 15 rokov. 
Vzhľadom na tieto skutočnosti, na základe návrhu vyšetrovateľa PZ na zastavenie trestného stíhania, bolo potrebné rozhodnúť tak, ako je to uvedené vo výrokovej časti tohto uznesenia a trestné stíhanie obv. ml. XXXXX som podľa § 215 ods. 1 písm. b) Tr. poriadku zastavil, nakoľko nie je tento skutok trestným činom a nie je dôvod na postúpenie veci.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Jozef
prokurátor